
"Három lába van, mégis meginog": A fenntarthatóság pilléreinek parciális vizsgálata a magyar városok és vonzáskörzetük példáján

A dolgozat a azzal céllal készült, hogy egyrészt a szakirodalom által közzétett különböző álláspontokon keresztül ismertesse a fenntarthatóságnak a lokális szinten való „életképességének” a kérdéskörét, másrészt a lehetőségekhez mérten áttekintse és elemezze a napjainkra jelentős viták tárgyát képező ún. fenntarthatósági pillérek egymáshoz való viszonyát.
Az elméleti megalapozás során kiindulópontként a fenntartható városok koncepcióját használtam fel. Azonban a szakirodalom lapozgatása során nyilvánvalóvá vált, hogy a városok mellett vonzáskörzetük is kulcsfontosságú. A fenntarthatósági pillérek esetében bár a napjainkban folyamatosan megjelenő intenzív diskurzus hátterében a társadalmi-gazdasági folyamatok ökológiai „fenntarthatatlansága” húzódik meg, a statisztikai elemzés az ökológiai lábnyom adatok a lokális szintű elérhetőségének a hiányában a természeti „láb” kapcsán a dolgozat keretén belül nem valósítható meg.
Az empirikus vizsgálatot ennek megfelelően elsődlegesen a másik két pillérre vonatkozóan hajtottam végre. A kutatás során két célt fogalmaztam meg, melyek közül az első az egységes versenyképesség definíciójából kiszűrhető aldimenziók – azaz a megvalósult versenyképesség – és a társadalmi jólét kapcsolatának pillanatfelvételszerű számszerűsítése és értékelése. E vizsgálat tulajdonképpen egy korábbi időszak következményei egyenlegének az áttekintését jelenti, ezért a második cél ezeknek a jövőbeli rövidtávon érvényesülő fejlődési potenciállal való kapcsolatának a górcső alá vétele. Módszertani szempontból ez korrelációszámítást, főkomponensanalízist és Fisher-féle transzformációt jelent.
Az empirikus kutatásaim eredményei két fontos következtetést hordoznak magukban. Egyrészt annak ellenére, hogy a megvalósult versenyképesség egyes aldimenziói és a társadalmi jólét egyes aldimenziói közötti együttmozgás inkább gyenge, mintsem közepes összességében a két terület kapcsolata közepes/erős. Másrészt azzal együtt, hogy a közvetlen fejlesztési beavatkozások egyes aldimenziói a versenyképességgel ellentétben csak a jólét egyes területeivel mutatnak jelentős együttmozogást, összességében a versenyképesség fejlesztését szolgáló közvetlen beavatkozások, annak területei függvényében egyidejűleg eltérő mértékű, de fontos jólétbeli helyzetjavulást is eredményeznek.
Véleményem szerint a dolgozat eredményei mind a terület szakértői úgy a téma iránt érdeklődők számára hasznos megállapításokat tartalmaznak.
 



